次韻當陽沈知縣送行
作者：項安世
朝代：宋

paragraphs: 爾行欲何之，觸熱官裏去。
官今有何急，須爾不得住。
借問年幾何，四十倏已暮。
前途更如此，所著真幾屨。
明廷集夔襄，古樂徧韶頀。
獨吹牛背笛，焉往不得牾。
但聞湘山好，藏室鎖烟霧。
平生獨往夢，恍惚至其處。
胡張骨已冷，學者半新故。
誰能用師說，九守立堅戍。
閒持一青笠，往喚洞庭渡。
飛上祝融峯，晴雲擘輕絮。